NORMATIVA PER A LA REGULACIÓ DEL TELETREBALL DEL PERSONAL TÈCNIC, DE GESTIÓ I D'ADMINISTRACIÓ I SERVEIS I DEL PERSONAL D'INVESTIGA CIÓN DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/47613)
  + [Valencià](/va/acuerdo/47868)






Selector de idioma

Leer

* [Español](/es/acuerdo/47941)
* [Valencià](/va/acuerdo/47633)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA PER A LA REGULACIÓ DEL TELETREBALL DEL PERSONAL TÈCNIC, DE GESTIÓ I D'ADMINISTRACIÓ I SERVEIS I DEL PERSONAL D'INVESTIGA CIÓN DE LA UNIVERSITAT D'ALACANT [Butlletí Oficial Universitat d'Alacant](/ca/Publicacion)
=============================================================================================================================================================================================================================

Secretaria General

Butlletí Oficial Universitat d'Alacant





NORMATIVA PER A LA REGULACIÓ DEL TELETREBALL DEL PERSONAL TÈCNIC, DE GESTIÓ I D'ADMINISTRACIÓ I SERVEIS I DEL PERSONAL D'INVESTIGA CIÓN DE LA UNIVERSITAT D'ALACANT

Data d'aprovació
:   31/01/2024

Data de publicació
:   01/02/2024

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/47629)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/47038)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/47642)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA PER A LA REGULACIÓ DEL TELETREBALL DEL PERSONAL TÈCNIC, DE GESTIÓ I D'ADMINISTRACIÓ I SERVEIS I DEL PERSONAL D'INVESTIGA CIÓN DE LA UNIVERSITAT D'ALACANT &url=https://www.boua.ua.es/va/acuerdo/47508)

**Títol:** NORMATIVA PER A LA REGULACIÓ DEL TELETREBALL DEL PERSONAL TÈCNIC, DE GESTIÓ I D'ADMINISTRACIÓ I SERVEIS I DEL PERSONAL D'INVESTIGA CIÓN DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 31 de gener de 2024

Aprovat per unanimitat pel Consell de Govern de la Universitat d'Alacant en la sessió ordinària del dia 31 de gener de 2024.

NORMATIVA PER A LA REGULACIÓ DEL TELETREBALL DEL PERSONAL TÈCNIC, DE GESTIÓ I D'ADMINISTRACIÓ I SERVEIS I DEL PERSONAL D'INVESTIGA CIÓN DE LA UNIVERSITAT D'ALACANT

Preàmbul

El teletreball és una modalitat del treball que implica la prestació de serveis fora dels centres de treball mitjançant l'ús intensiu de les noves tecnologies i ha sigut objecte de regulació tant en l'àmbit intern com en l'àmbit comunitari i internacional (Acord Marc Europeu sobre Teletreball de 2002, modificat el 2009; Conveni núm. 177 i Recomanació núm. 184 de l'Organització Internacional del Treball sobre treball a domicili; article 13 de l'Estatut dels Treballadors, modificat el 2020-21; article 47 bis de l'Estatut bàsic de l'empleat públic modificat l'any 2020).

L'article 5 del Reial decret llei 8/2020, de 17 de març, de mesures urgents extraordinàries per a fer front a l'impacte econòmic i social de la COVID-19, va establir el caràcter preferent del treball a distància davant d'altres mesures possibles en matèria d'ocupació, i l'empresa havia d'adoptar les mesures oportunes si això era possible tècnicament i raonable i si l'esforç d'adaptació necessari era proporcionat. Es tractava d'una norma excepcional i de vigència limitada que possibilitava el manteniment de l'activitat laboral al mateix temps que es contenia l'expansió de la pandèmia, i afavoria així les persones treballadores, les empreses i la societat en general.

Però la regulació del teletreball que s'ha incorporat tant a l'Estatut dels treballadors (per al personal laboral) com a l'Estatut bàsic de l'empleat públic (per a les empleades i empleats públics) obeeix a una altra realitat, en la qual la pandèmia queda arrere, i el teletreball ha deixat de tenir un caràcter preferent, i el treball presencial recobra la condició de fórmula ordinària en la prestació de serveis.

D'altra banda, en l'àmbit de les administracions públiques, el teletreball té característiques pròpies directament relacionades amb la funció de servei públic. En aquest sentit, el Reial decret llei 29/2020, de 29 de setembre, pel qual es va introduir el nou article 47 bis en l'Estatut bàsic de l'empleat públic, i que constitueix el punt de partida per a la regulació del teletreball en les diferents administracions públiques, va disposar en l'exposició de motius el següent:

«El teletreball haurà de contribuir a una millor organització del treball a través de la identificació d'objectius i l'avaluació del seu compliment. En tractar-se de la regulació d'una modalitat de treball i flexibilització de l'organització de caràcter estructural per a les Administracions Públiques ha de servir per a la millor consecució dels objectius de l'administració en el seu servei als interessos generals.

Per això, sense perjudici de la voluntarietat, la seua utilització haurà d'estar supeditada al fet que es garantisca la prestació dels serveis públics i, en tot cas, haurà d'assegurar-se el compliment de les necessitats del servei.

En aquest sentit, s'estableix igualment que la prestació del servei a través d'aquesta modalitat de treball haurà de ser expressament autoritzada, a través de criteris objectius per a l'accés i serà compatible amb la modalitat presencial que continuarà sent la modalitat ordinària de treball».

Partint d'aquestes premisses, la Normativa per a la regulació del teletreball del personal tècnic, de gestió i d'administració i serveis i del personal investigador de la Universitat d'Alacant regula els programes de teletreball que tenen per objecte promoure l'acompliment en termes d'objectius per a potenciar la millora dels processos de treball i la productivitat d'aquests. No obstant això, la Normativa també preveu els anomenats Plans individuals de treball amb la finalitat d'atendre determinades circumstàncies personals o familiars que aconsellen o permeten l'accés a la modalitat de teletreball, com també el teletreball en situacions de crisis o emergències.

Queda derogada l'anterior Normativa que regula la realització de jornada laboral en modalitat de teletreball per al personal d'administració i serveis de la Universitat d'Alacant aprovada en Consell de Govern el 25 de novembre de 2021, ja que en aquesta s'incorpora el personal investigador (PI).

Per tot això, la Universitat d'Alacant ha desenvolupat la normativa següent:

CAPÍTOL I

Disposicions generals

Article 1. Objecte i àmbit d'aplicació

Aquesta normativa té per objecte la regulació de la modalitat de prestació de serveis en règim de teletreball, i serà aplicable al personal tècnic, de gestió i d'administració i serveis i al personal d'investigació de la Universitat d'Alacant.

En aquesta modalitat de prestació de servei, que tindrà caràcter voluntari, sense perjudici del que puga disposar-se en una situació de crisi, han de quedar garantides les condicions exigides en matèria de prevenció de riscos laborals, de privacitat i de protecció i confidencialitat de les dades, com també la qualitat del servei i l'atenció a la ciutadania, i es desenvoluparà sota la supervisió de les persones responsables jeràrquiques.

Article 2. Definicions

1.                  Teletreball: s'entén per teletreball la modalitat de prestació de serveis en la qual el personal tècnic, de gestió i d'administració i serveis i el personal investigador pot desenvolupar el contingut competencial del lloc de treball, si les necessitats del servei ho permeten, fora de les dependències de la Universitat d'Alacant, mitjançant l'ús de les tecnologies de la informació i la comunicació.

2.                  Persona teletreballadora: personal tècnic, de gestió i d'administració i serveis i personal investigador de la Universitat d'Alacant que, en l'acompliment del seu lloc de treball, alterna la presència en el centre de treball amb la prestació del servei en règim de teletreball.

3.                  Persona responsable del programa de teletreball: persona responsable de les unitats administratives o acadèmiques de què depenguen els llocs de teletreball.

4.                  Programa de teletreball: és l'instrument de planificació i gestió de l'ocupació pública en la modalitat de prestació de serveis en règim de teletreball en l'àmbit de la Universitat d'Alacant (annex I).

5.                  Pla individual de teletreball: és l'instrument que permet un règim especial d'autorització de caràcter individual per a la prestació de serveis en la modalitat de teletreball per a atendre determinades circumstàncies personals o familiars.

6.                  Sol·licitud de participació en un programa de teletreball: és la petició individualitzada per a participar en un programa de teletreball autoritzat d'acord amb l'annex II.

7.                  Situació de crisi: s'entendrà per situació de crisi l'originada per factors sanitaris, de salut pública, mediambientals, socials o derivats d'alguna emergència sobtada, inusual o inesperada, que puga afectar greument la integritat i la salut de les persones treballadores de la Universitat d'Alacant i així es determine o reconega mitjançant una resolució de l'òrgan competent de la Universitat.

8.                  Comissió de Teletreball: és l'òrgan de seguiment de les accions derivades del teletreball.

9.                  Unitat administrativa: a l'efecte de la Normativa de teletreball la unitat administrativa estarà determinada pel responsable del programa de teletreball en coherència amb les funcions i les millores que es proposen.

Article 3. Objectius dels programes i els plans de teletreball

La implantació de programes i plans de teletreball del personal tècnic, de gestió i d'administració i serveis i del personal investigador de la Universitat d'Alacant sorgeix per la necessitat de:

a)   Promoure l'acompliment en termes d'objectius per a potenciar la millora dels processos de treball i l'eficiència d'aquests.

b)  Conciliar la vida personal, familiar i laboral, sense que això afecte la quantitat i la qualitat del servei prestat.

c)   Pal·liar els efectes que puguen derivar-se de les situacions de crisis.

CAPÍTOL II

Modalitat de prestació de serveis en règim de teletreball.

Article. 4. Llocs de treball susceptibles de ser exercits mitjançant teletreball

Tindran la consideració de llocs de treball susceptibles de ser exercits mitjançant teletreball els que puguen ser exercits de manera autònoma i a distància atenent les seues característiques específiques i els mitjans requerits per al desenvolupament d'aquests.

Excepte en determinats casos excepcionals degudament justificats, no seran susceptibles de ser exercits en la modalitat de teletreball:

-- Els llocs de treball adscrits a les unitats administratives la funció principal de les quals es desenvolupe de manera presencial.

-- Els llocs de naturalesa eventual.

-- Els llocs les funcions dels quals impliquen necessàriament la prestació de serveis presencials. S'entén per serveis presencials aquells la prestació efectiva dels quals solament queda plenament garantida amb la presència física de la persona treballadora.

Article 5. Requisits del personal sol·licitant

1. Podrà sol·licitar la prestació del servei en la modalitat de teletreball el personal tècnic, de gestió i d'administració i serveis i el personal investigador de la Universitat d'Alacant, a què es refereix l'article 1 d'aquesta norma, que reunisca els requisits següents:

a)   Estar en situació de servei actiu.

b)  Amb caràcter general, acreditar una antiguitat mínima de sis mesos en l'acompliment del lloc de treball vinculat al programa, tret d'excepció expressament autoritzada per la Gerència a proposta de la persona responsable del programa de teletreball.

c)   Ocupar un lloc de treball susceptible de ser exercit en la modalitat de teletreball.

d)  No percebre el complement de jornada partida.

e)  Posseir els coneixements suficients en el maneig d'eines informàtiques per a l'acompliment de les funcions objecte del teletreball d'una manera autònoma.

f)    Acreditar la formació i la informació en matèria de prevenció de riscos laborals relativa al perfil o perfils preventius que corresponguen al lloc de treball.

g)   Disposar de l'equipament informàtic necessari en el lloc des del qual es faça el treball a distància; en particular, i com a mínim, un ordinador personal i connexió a internet.

h)  Acreditar la formació necessària que determine la Comissió de Teletreball.

i)    Assegurar que l'atenció telefònica es fa d'igual manera que en la modalitat presencial.

2. El compliment dels requisits establits en aquest article haurà de mantenir-se durant tot el període de temps en el qual el personal empleat públic preste servei en la modalitat de teletreball. La sol·licitud individual de participació en un programa de teletreball (annex II) contindrà els compromisos de la persona sol·licitant a l'efecte del compliment d'aquests requisits.

Article 6. Característiques de la prestació de serveis en règim de teletreball

Són característiques pròpies de la prestació de serveis en règim de teletreball:

Voluntarietat: l'adhesió a un programa de teletreball autoritzat tindrà caràcter voluntari i s'haurà de sol·licitar individualment mitjançant l'annex II. L'administració l'autoritzarà de manera expressa en un termini màxim de 15 dies. Les renúncies es comunicaran amb 15 dies d'antelació per eAdministració.

Duració: el període de temps durant el qual es podrà desenvolupar la prestació del servei en règim de teletreball es determinarà en el programa de teletreball corresponent. En tot cas, la duració màxima d'un programa serà d'un any prorrogable per períodes iguals.

La pròrroga del programa haurà de sol·licitar-se amb un mes d'antelació a la data final d'aquest, expressament per la persona responsable del programa de teletreball, i s'actualitzaran les dades de les persones participants en aquest. A aquesta sol·licitud, s'adjuntarà un informe amb l'anàlisi dels resultats del programa de teletreball dut a terme, a partir dels indicadors establits en aquest.

En el cas de teletreball per un pla individual o una situació de crisi, la duració estarà lligada al manteniment de la situació excepcional que el va motivar.

Article 7. Jornada de treball

1. La jornada setmanal de treball del personal que s'aculla a la modalitat de teletreball per programa, s'organitzarà de manera que, com a màxim, dos dies a la setmana es presten els serveis en règim de teletreball i la resta de manera presencial, a excepció dels llocs de treball el sistema de selecció dels quals siga la lliure designació, que com a màxim podran desenvolupar-se en mode de teletreball un dia a la setmana.

2. En el cas de teletreball per un pla individual o una situació de crisi, la jornada setmanal s'organitzarà d'acord amb el que s'hi estableix sobre aquest tema.

3. La jornada diària no es podrà fraccionar en cap cas, en les dues modalitats, presencial i teletreball.

4. La prestació dels serveis mitjançant la modalitat de teletreball no alterarà l'obligació del compliment de la jornada general establida en la normativa vigent. S'hauran de respectar el dret al descans diari i setmanal, la distribució horària prevista en la normativa sobre condicions de treball, com també les reduccions o les flexibilitzacions de la jornada, i s'aplicaran, les ja concedides, de manera proporcional entre la jornada presencial i la de teletreball.

5. Per necessitats del servei, que hauran de ser degudament justificades, podrà ser requerida, amb una antelació mínima de 24 hores, la presència puntual en el centre de treball del personal que preste serveis en la modalitat de teletreball, sense que això supose la finalització del règim de prestació de serveis en aquesta modalitat ni la suspensió temporal d'aquesta.

6. Finalitzada la prestació del servei en règim de teletreball, el primer dia hàbil següent, la persona teletreballadora haurà de tornar a prestar els serveis de manera presencial en els termes i les condicions aplicables en el moment de la incorporació a la modalitat presencial, tret que tinga concedida qualsevol situació o permís que li permeta una incorporació posterior.

7. L'organització del personal haurà d'efectuar-se, excepció feta de les absències justificades, de manera que sempre hi haja algun efectiu que permeta la prestació de serveis de mode presencial, i com a mínim el 50% del total del personal adscrit a cada unitat administrativa.

Els programes hauran de fixar, almenys, un dia a la setmana d'assistència global de tota la plantilla.

Article 8. Incompatibilitats

Amb caràcter general, durant les jornades en què es treballe en modalitat de no presencialitat no es podran fer activitats extraordinàries que suposen la percepció de pagaments a personal propi o compensació horària.

Article 9. Control, avaluació i seguiment de la prestació de serveis en la modalitat de teletreball

1.  El control del treball es farà atenent el compliment d'objectius o a la consecució de resultats.

2.  Així mateix, s'establiran períodes mínims d'interconnexió per a la realització del treball i, fins i tot, que aquests períodes es facen coincidir amb unes franges horàries determinades en les quals les necessitats del servei facen necessària la intercomunicació.

S'entendrà per període d'interconnexió el temps de treball efectiu durant el qual el personal empleat públic ha d'estar disponible per a contactar amb la persona responsable de la unitat administrativa, amb la resta de personal d'aquesta o de qualsevol altra amb la qual haja de coordinar-se, com també l'atenció a les persones usuàries per via telefònica i altres mitjans telemàtics. Aquests períodes es fixaran durant la part no flexible de la jornada.

3.  Correspon a les persones responsables de cada unitat el seguiment dels criteris, les millores, els objectius i els indicadors per a l'avaluació de les tasques assignades, com també vetlar per l'organització del treball de manera que no es veja menyscabada la prestació i la qualitat dels serveis.

4.  Durant la prestació de serveis en aquesta modalitat de teletreball, es registrarà la jornada a través d'UACloud de la manera establida a aquest efecte.

5.  La participació en un programa de teletreball podrà ser revocada per la Gerència, a instàncies de les persones responsables administratives o acadèmiques, i una vegada informada la Comissió de Teletreball, per qualsevol de les causes següents:

a)       Necessitats del servei, justificades adequadament.

b)      Incompliment acreditat dels objectius.

c)       Variació de les circumstàncies al·legades per les persones participants.

d)      Acord amb el personal acollit al programa.

e)      Alteració de les condicions o els coneixements tècnics adequats per a fer les tasques en igualtat de condicions que quan es troba a la Universitat. El Servei de Gestió de Personal podrà sol·licitar al Servei d'Informàtica un informe sobre aquests aspectes.

f)        Inobservança de les normes de funcionament del programa.

Aquesta revocació haurà de ser comunicada per la Gerència amb quinze dies d'antelació.

Article 10. Mitjans tecnològics, seguretat i salut en el treball i protecció de dades

1. La Universitat promourà que, en el cas d'haver de tractar la renovació d'equips informàtics, aquests siguen substituïts per dispositius que puguen utilitzar-se tant en l'activitat presencial com en l'activitat per teletreball.

2. En el cas que es produïra un mal funcionament en l'equip informàtic, o en les aplicacions instal·lades en aquest que impedisca el teletreball, i que no puga ser solucionat el mateix dia, la persona interessada haurà de reincorporar-se al seu centre de treball al dia laborable següent, reprenent l'exercici en la modalitat de teletreball quan s'haja solucionat l'esmentat problema de caràcter tècnic.

3. La signatura de l'acord de teletreball implicarà el compromís de tot el personal adherit a aquest a respectar la normativa vigent de protecció de dades, de riscos laborals, la confidencialitat de la informació, com també la política sobre seguretat de la informació de la Universitat d'Alacant.

Article 11. Drets i deures del personal participant en els programes i els plans de teletreball

1.                  El personal que preste serveis en la modalitat de teletreball tindrà amb caràcter general el mateix règim jurídic, deures i drets, individuals i col·lectius, que la resta de personal que preste serveis en modalitat presencial.

2.                  Així mateix, el personal que preste serveis en la modalitat de teletreball, de la mateixa manera que qui presta serveis en modalitat presencial, té dret a la desconnexió digital en els termes establits en l'article 88 de la Llei orgànica 3/2018, de 5 de desembre, de protecció de dades personals i garantia dels drets digitals, i se li ha de garantir el respecte al temps de descans i a la intimitat personal.

3.                  La prestació de serveis en la modalitat de teletreball tindrà caràcter voluntari i reversible i no suposarà, en cap cas, cap alteració en el règim retributiu, ni afectarà els drets de formació, acció social, promoció professional i resta dels drets laborals.

4.                  La condició de persona teletreballadora ho és únicament pel temps de duració de la prestació de serveis en la modalitat de teletreball i en tant ocupe el lloc de treball exercit mitjançant aquesta modalitat, que quedarà sense efecte si canvia de lloc de treball.

Article 12. Procediment per a la tramitació dels programes de teletreball

1.  El procediment per a l'aprovació dels programes de teletreball s'iniciarà amb la proposta per part de les persones responsables de les unitats administratives o acadèmiques, dirigida al Servei de Gestió de Personal a través d'eAdministració.

2.  La proposta realitzada pel responsable de la unitat, continguda en l'annex I, haurà d'incloure:

a)    Causes i objectius de la proposta en la qual fonamenta la seua implantació, i les possibles millores.

b)    Persones participants.

c)    Una identificació clara i concreta de les tasques que cal desenvolupar, i determinar així mateix el número i els col·lectius que es podran incorporar a aquesta modalitat de treball.

d)    Duració del programa.

e)    Distribució de les jornades del personal participant.

f)     Indicadors per a l'avaluació del treball realitzat, així com la unitat administrativa competent per a efectuar el seguiment.

g)    Marc tecnològic, aplicacions i eines informàtiques i de comunicació necessàries per a l'acompliment del teletreball.

3.                  Cada responsable de la unitat administrativa o acadèmica que propose un programa vetlarà perquè el personal que participe en l'opció de teletreball tinga les destreses requerides per a utilitzar les eines informàtiques necessàries.

A més, farà el seguiment, control de les tasques desenvolupades i els indicadors o els mecanismes de mesura que permeten comprovar que els objectius s'han complit, com també la sol·licitud de pròrroga o la suspensió del programa.

4.                  Les propostes rebudes seran analitzades i resoltes per la Gerència. La denegació del programa haurà de ser motivada i comunicada a la Comissió de Teletreball.

5.                  Rebuda la proposta, el Servei de Gestió de Personal farà una anàlisi d'aquesta amb la finalitat de comprovar si el programa s'ajusta a la normativa de teletreball, i podrà requerir a l'òrgan proponent que esmene la falta o acompanye la documentació preceptiva, amb indicació que, si així no ho fera, se li tindrà per desistit de la petició.

6.                  El Servei de Gestió de Personal informarà sobre la proposta de resolució en el sentit que escaiga. En qualsevol cas, la resolució de Gerència es notificarà en un termini màxim de tres mesos des de la data de presentació del programa de teletreball.

7.                  Una vegada aprovat el programa de teletreball, les persones participants en el programa, sol·licitaran de manera individual la inclusió en aquest mitjançant el model previst en l'annex II, en el qual apareixen els compromisos d'adhesió al programa de teletreball, a través de Sol·licituds UA.

En el cas que el nombre de persones sol·licitants excedisca del que està permès, s'incorporaran clàusules d'igualtat (acreditar ser dona en situació de violència de gènere) i/o conciliació de la vida personal, laboral i familiar per a establir un ordre de prelació.

8.                  El Servei de Personal resoldrà la sol·licitud d'inclusió en el programa de teletreball d'acord amb els diferents programes autoritzats per la Gerència.

9.                  En cap cas, aquests programes de treball a distància podran suposar un increment de plantilla de personal de les diferents unitats.

10.              La Comissió de Teletreball, estarà formada per la Gerència o persona en qui delegue, que la presidirà, i dos membres per part de l'Administració, un dels quals actuarà com a secretari o secretària d'aquesta, i per la part sindical, per una persona representant de cada organització sindical present en la Mesa Negociadora de la Universitat. Cada part ostenta el 50% de la Comissió. La Comissió de Teletreball procurarà una composició equilibrada entre dones i homes d'acord amb l'article 38 de l'Estatut de la UA. Són les seues funcions:

- - Ser informada dels programes de teletreball presentats.

-- Ser informada de la finalització d'un programa de teletreball o de la revocació de l'autorització a prestar serveis en modalitat de teletreball.

-- Fer el seguiment i resoldre possibles incidències referides als programes citats.

-- Ser informada de la denegació d'una sol·licitud de prestar serveis en modalitat de teletreball.

-- Elaborar informes de seguiment de gènere en la prestació de teletreball d'acord amb el pla d'igualtat vigent.

Article 13. Pla individual de treball per a la prestació de serveis en la modalitat de teletreball per conciliació de la vida laboral i familiar o per motius de salut

1.    En casos excepcionals, sempre que hi haja motius acreditats de conciliació no regulada, malaltia que ho justifique o dones que acrediten estar en situació de violència de gènere, es podrà autoritzar que el personal de la Universitat d'Alacant preste servei en règim de teletreball o modificar les condicions de teletreball del personal que ja estiguera en el programa.

2.    Les condicions concretes s'adaptaran a les peculiaritats de cada cas. Aquesta prestació extraordinària en règim de teletreball podrà sol·licitar-se en qualsevol moment i la duració estarà lligada al manteniment de la situació excepcional que la va motivar.

3.    En aquells supòsits relacionats amb motius de salut, serà necessari un informe del Servei de Prevenció i Promoció de la Salut.

Article 14. Personal investigador

El personal investigador (PI) podrà fer en règim de teletreball part de la seua activitat d'investigació, prèvia autorització de la persona investigadora principal, sempre que es garantisca la plena continuïtat del projecte i l'adequada coordinació amb l'equip.

Article 15. Prestació de serveis en modalitat de teletreball en situació de crisi o emergència

El teletreball es configura com un sistema de prestació laboral que fa més flexible l'organització davant de situacions d'emergència, siga aquesta de tipus sanitari o climàtic. D'aquesta manera, la Universitat d'Alacant podrà continuar prestant servei sense solució de continuïtat davant d'una emergència que obligue o aconselle el tancament d'aquesta d'acord amb el que estiga previst en el pla de contingències aprovat per la Universitat d'Alacant.

Disposició derogatòria

Normativa que regula la realització de jornada laboral en modalitat de teletreball per al personal d'administració i serveis de la Universitat d'Alacant aprovada en Consell de Govern el 25 de novembre de 2021.

Disposició final primera

El teletreball pot suposar un retrocés en la igualtat d'oportunitats d'homes i dones si es tradueix en una assumpció, sobretot per part de les dones, de majors responsabilitats familiars, prolongació de jornades, menor temps de descans i desconnexió digital i una possible deterioració de les relacions amb la resta del personal col·laborador. Per això, cal fer un seguiment anual de l'impacte de gènere d'aquesta modalitat de treball.

Disposició final segona

Aquesta normativa entrarà en vigor l'endemà de la seua publicació.

Anàlisi
-------

:   **Deroga a:**

    * [Detalle
      NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT](/va/acuerdo/19343) 
      26/11/2021





[Carretera Sant Vicent del Raspeig s/n  
03683 Sant Vicent del Raspeig - Alacant  
 Tel. 08 816 1930 - Fax 74 401 5368](https://www.google.es/maps/@64.230547,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12707&trk=tyah&trkInfo=tarId%4T7887432219465%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)